Procurorii Direcţiei Naţionale Anticorupţie (DNA) l-au reţinut pe Marian Daniel Popa, inspector în cadrul Secţia 26 Poliţie din Bucureşti, pentru şantaj.

Potrivit ordonanţei anchetatorilor, în perioada iulie - octombrie, Marian Daniel Popa ar fi a constrâns un dezvoltator imobiliar (denunţător în cauză) să îi dea, fie un apartament cu două camere situat într-un imobil aflat în construcţie în localitatea Popeşti-Leordeni, judeţul Ilfov, fie o garsonieră dublă plus alte lucrări de construcţie, ambele evaluate la o valoare de 45.000 de euro, ameninţându-l că în caz contrar va face demersuri la instituţiile abilitate ale statului care ar putea duce fie la împiedicarea finalizării construcţiei, fie la imposibilitatea vânzării apartamentelor.

Ulterior, Popa s-ar fi înţeles cu omul de afaceri ca acesta să-i dea 36.500 de euro, bani în schimbul cărora, poliţistul urma să renunţe la sesizarea instituţiilor abilitate să se pronunţe cu privire la legalitatea imobilului respectiv.

"La data de 16 octombrie 2015, în biroul denunţătorului s-a prezentat inculpatul Popa Marian Daniel unde a primit suma de 36.500 euro, acţiune urmată de semnarea unui înscris sub semnătură privată intitulat “contract de despăgubire”, încheiat pentru a da o aparenţă de legalitate, moment în care s-a procedat la constarea infracţiunii flagrante", susţin anchetatorii.

Ofiţerul de poliţie va fi dus la Tribunalul Bucureşti cu propunere de arestarea preventivă.